Klag teen spesialis-dokter by polisie ingedien | Netwerk24
Deur Cara-Lee Dorfling 16 September 2020 13:17
'n Klag van seksuele aanranding is ingedien teen 'n spesialis-dokter in Port Elizabeth wat deur die Raad vir Gesondheidsberoepe van Suid-Afrika (HPCSA) vir beweerde wangedrag ondersoek word.
Die dokter wat in die Netcare Greenacres-hospitaal in die stad gepraktiseer het, is onlangs tydelik geskors hangende die uitkoms van die HPCSA se ondersoek.
Netwerk24 het vroeër berig die ondersoek kom nadat drie pasiënte glo klagte van wangedrag teen hom ingedien het.
Dinsdagmiddag is die eerste klag in verband met die saak by die polisie aanhangig gemaak.
Kol. Priscilla Naidu, polisiewoordvoerder, sê 'n 39-jarige vrou het 'n saak van seksuele aanranding by die Mountweg-polisiekantoor teen die betrokke dokter aanhangig gemaak. Die voorval het volgens die klaagster glo in Februarie vanjaar gebeur.
Dit is 'n sensitiewe saak en daarom kan geen verdere inligting bekend gemaak word nie, sê Naidu.
Die polisie se eenheid teen gesinsgeweld, kindermishandeling en seksuele oortredings ondersoek die saak en teen Woensdagoggend was niemand nog in hegtenis geneem nie.
Fezile Sifunda, woordvoerder van die HPCSA, het intussen gesê die dokter se verhoor sal waarskynlik voor die einde van November plaasvind.
Meer oor: Raad Vir Gesondheidsberoepe Van Suid-Afrika (Hpcsa) | Fezile Sifunda | Port-Elizabeth | Dokter | Klag | Seksuele Aanranding